สังคมข่าวหุ้น
*หุ้นไทยยังไหลลงต่อไม่หยุด กังวลเรื่องเดิมผลการเจรจาการค้าของสหรัฐฯ กับคู่ค้าอย่างแคนาดา และจีน  ช่วงนี้นักลงทุนไม่กล้าผลีผลาม กลัวถอยไม่ทัน เพราะไม่รู้ว่าเฮียทรัมป์จะเล่นอะไรอีก ส่วนวันพรุ่งนี้ ธนาคารกลางผู้ดี และธนาคารกลางยุโรป แถลงนโยบายการเงิน ต้องจับตาสัญญาณดอกเบี้ยให้ดี งานนี้ฉวยจังหวะเข้าเก็บหุ้นพื้นฐานดี  จากกองทุนและต่างชาติที่เทขายออกมา หากเลือกตั้งชัดเจน รับรองมีเด้งแน่นอน  แนวรับต่อไป 1,665 จุด
12 ก.ย. 2561

เกียรติก้อง ว่องไวยากร
*ตลาดหุ้นไทยขาลง
*หุ้นไทยยังไหลลงต่อไม่หยุด กังวลเรื่องเดิมผลการเจรจาการค้าของสหรัฐฯ กับคู่ค้าอย่างแคนาดา และจีน  ช่วงนี้นักลงทุนไม่กล้าผลีผลาม กลัวถอยไม่ทัน เพราะไม่รู้ว่าเฮียทรัมป์จะเล่นอะไรอีก ส่วนวันพรุ่งนี้ ธนาคารกลางผู้ดี และธนาคารกลางยุโรป แถลงนโยบายการเงิน ต้องจับตาสัญญาณดอกเบี้ยให้ดี งานนี้ฉวยจังหวะเข้าเก็บหุ้นพื้นฐานดี  จากกองทุนและต่างชาติที่เทขายออกมา หากเลือกตั้งชัดเจน รับรองมีเด้งแน่นอน  แนวรับต่อไป 1,665 จุด
*แบงก์พาณิชย์ตีปีก หลังจากที่ครม.เห็นชอบ “พ.ร.บ.ดิจิทัล ไอดี”  งานนี้ต้นทุนแบงก์ลดเพียบ เพราะหลังจากที่กฎหมายมีผลบังคับใช้กลางปีหน้า การเปิดบัญชี และขอสินเชื่อธนาคารไม่ต้องโผล่หน้าไปที่สาขาแบงก์อีกแล้ว แผนที่จะลดสาขาก็ยิ่งทำได้เร็วขึ้น กลุ่มแบงก์จึงเป็นอีกกลุ่มหนึ่งที่จะฟื้นตัวอย่างรวดเร็ว แม้จะลงทุนด้านดิจิทัลไปมาก แต่ก็คุ้มค่า แบงก์กสิกรไทยของเสี่ยปั้น กับ ไทยพาณิชย์ ของอาทิตย์ นันทวิทยา ประธานเจ้าหน้าที่บริหาร สองแห่งนี้แข่งกันเดือดชิงความเป็นผู้นำปีหน้าคงจะรู้ผลกันนะว่าใครเป็นใคร
*ผู้ถือหุ้น BBL ของเสี่ยโทนี่ หรือซื้อหุ้นแบงก์กรุงเทพวานนี้ ก่อนขึ้น XD วันนี้ คาดว่าจะได้กินปันผลฟรี 2 บาทต่อหุ้น เนื่องจากราคายืนอย่างแข็งแกร่ง ไม่มีใครทิ้ง รอรับปันผลกัน แถมราคาก็ถือว่าถูกมาก ต่ำกว่าบุ๊กแวลู ซื้อลงทุนระยะยาวปลอดภัยแน่นอน
*SAWAD ของธิดา แก้วบุตตา กรรมการ บมจ.ศรีสวัสดิ์ คอร์ปอเรชั่น วิ่งฉิวสวนตลาดฯ แนวโน้มสดใส หลังจากหุ้นใหญ่ออกมาให้ความมั่นใจนักลงทุน ยิ่งตอนนี้เข้าช่วงไฮซีซั่นของลีสซิ่ง ดังนั้นไตรมาส 3 และ 4 จึงน่าจะออกมาดี แต่ที่น่าสนใจอีกตัวหนึ่ง ก็คือ BFIT เพราะหุ้นตัวนี้จะเป็นหมากตัวสำคัญของกลุ่ม ในการเป็นหัวหมู่ทะลวงฟัน สร้างรายได้เป็นกอบเป็นกำ ส่งให้ศรีสวัสดิ์ ราคาตอนนี้ยังมีอัพไซด์เหลือเป้า 47.50 บาท
*กลุ่มรับเหมามาแล้ว ทั้ง CK ของเฮียปลิว STEC ของเฮียอนุทิน ชาญวีรกูล  คึกคัก รับงานใหญ่ของภาครัฐ ที่เร่งระดมออกมาช่วงนี้ ทั้งรถไฟฟ้า รถไฟทางคู่ มอเตอร์เวย์ แทบจะไม่ต้องประมูล แค่แบ่งเค้กกันดี ๆ ก็พอ เพราะงานมีมากกว่าบริษัทรับเหมาบ้านเรา ถือเป็นยุคทองจริง ใครที่กลัวหุ้นกลุ่มนี้ก็ลองพิจารณาดู เลือกเก็บไว้บ้าง เผื่อตกขบวน
*KTC พระเอกตัวจริง การันตีโดยเฮียระเฑียร ศรีมงคล พึ่งได้ทุกสถานการณ์ ยิ่งตอนที่ผลกระทบตลาดหุ้นมาจากปัจจัยภายนอก หุ้นตัวนี้ยิ่งเป็นทางเลือกสำหรับน้องแมงเม่า ให้เข้าไปหลบภัย พายุโหมกระหน่ำ ใจถึงพึ่งได้จริง ๆ ต่างชาติก็ไม่ได้ถือหุ้นตัวนี้ ทำให้เวลาถูกทิ้งก็ไม่โดนไปด้วย หุ้นใหญ่สุดเป็นแบงก์กรุงไทย และเบอร์สอง ก็เป็นนักลงทุนชาวไทย แบบนี้ยังไม่ปลอดภัยอีกหรือ ราคาเป้าหมายมีลุ้นถึง 35 บาทในระยะใกล้นี้
*กุลิศ สมบัติศิริ อธิบดีกรมศุลกากร ในฐานะประธานธนาคารออมสิน ลงนามต่อสัญญาจ้างให้ ชาติชาย พยุหนาวีชัย ผู้อำนวยการธนาคารออมสิน  ซึ่งกำลังจะครบวาระ 4 ปี ของวาระแรกในเดือนมกราคม 2562 นี้ เป็นผู้อำนวยการธนาคารออมสินอีก 1 สมัย มีระยะเวลา 1 ปีครึ่งโดยวาระที่ 2 จะมีระยะเวลาตั้งแต่วันที่ 5 มกราคม 2562 ถึง 14 มิถุนายน 2563 ณ ธนาคารออมสิน สำนักงานใหญ่ เมื่อวันที่ 11 กันยายน 2561
*สาระ ล่ำซำ ซีอีโอ บริษัท เมืองไทยประกันชีวิต จำกัด (มหาชน) สุดปลื้มหลังได้รับความเห็นชอบเป็นผู้ให้บริการออกแบบการลงทุนจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยเป็นบริษัทประกันชีวิตรายแรกที่ได้ความเห็นชอบ ซึ่งจะสามารถให้บริการนี้ได้ภายใต้โครงการ “5 ขั้นมั่นใจลงทุน” ส่วนรายละเอียดบริการออกแบบการลงทุนพร้อมคำแนะนำการจัดพอร์ตการลงทุน (Asset Allocation) ของบริษัทฯ ประกอบด้วย 2 ผลิตภัณฑ์ ได้แก่ 1.ผลิตภัณฑ์ประกันชีวิตควบการลงทุน (Unit – Linked) มูลค่าการลงทุนขั้นต่ำ 2,000 บาทต่อเดือน  2. ผลิตภัณฑ์กองทุนรวม (Mutual Fund) มูลค่าการลงทุนขั้นต่ำตามนโยบายกองทุน